কলকাতাতেও হানা এইচএমপিভি ভাইরাসের

কলকাতা: চীন (Chia) থেকে ছড়ানো এইচএমপিভি ভাইরাস (HMPV Virus) এবার পৌঁছল কলকাতাতেও। আক্রান্ত পাঁচ মাসের শিশু। ডিসেম্বরের শেষে মুম্বই থেকে কলকাতায় এসেছিল শিশুটি। বাইপাসের ধারে একটি হাসপাতালে ভর্তি করা হয় শিশুটিকে। সেখানে কয়েকদিন পর্যবেক্ষণে রাখার পর শিশুটিকে ছেড়ে দেওযা হয়েছে। গুজরাট, কর্নাটকের পর এবার কলকাতাতেও এই ভাইরাস হানা দেওয়ায় চিন্তা বাড়ল।

বেঙ্গালুরুতে মেটপনিউমো ভাইরাসের প্রথম কেস চিহ্নিত হয়। আট মাসের এক শিশুর দেহে এই রোগ প্রথম শনাক্ত হয়। এরপরে আমেদাবাদের চাঁদখেরা এলাকায় দুই মাসের শিশুর দেহে এই সংক্রমণ ছড়ায়। রাজস্থানের দুঙ্গারপুর থেকে চিকিৎসার জন্য আমেদাবাদে এসেছিল শিশুটির পরিবার। চীনে এইচএমপিভির বিশেষ ভ্যারিয়েন্ট ছড়িয়ে পড়েছে। যা নিয়ে ইতিমধ্যে উদ্বেগ প্রকাশ করেছে বিশ্ব স্বাস্থ্য সংস্থা।

আরও পড়ুন: এইচএমপিভি রোগীদের থাকতে হবে আইসোলেশনে! কড়া স্বাস্থ্যবিধি দিল্লির

জানা গিয়েছে, ভারতে অতীতেও এইচএমপিভির সংক্রমণ দেখা গিয়েছে। পরিস্থিতির উপর নজর রাখছে স্বাস্থ্যমন্ত্রক।